Kjell Aukrust
Store norske leksikon,Kunst og estetikk,Bildende kunst,Samtidskunst,Norske tegnekunstnere
Kjell Aukrust var en norsk karikaturtegner, illustratør, maler og forfatter, og en av Norges mest folkekjære kunstnere. Han er særlig kjent for sine Flåklypa-historier med oppdiktede bygdeoriginaler samt sine frodige vitsetegninger.
Bakgrunn Kjell Aukrust kom inn på Statens håndverks- og kunstindustriskole som 16-åring, i 1936, etter at kunstmaleren Henrik Sørensen oppdaget hans talent og skrev et anbefalingsbrev til skolens rektor. Aukrust planla opprinnelig en karriere som kunstmaler, men startet også tidlig med å ta tegneoppdrag for aviser, bøker og tidsskrifter. I 1939 ble en av tegningene hans antatt på Høstutstillingen.I 1949 illustrerte han boka Risen i Jutulfjell av Olav O. Akrust. Denne vant prisen Årets vakreste bok. Folkekjær multikunstner og humorist Med humoristisk og treffende stil skildret han i tekst og tegninger sin barndoms bygdemiljø i debutboka Simen (1958). Nå fikk Aukrust sitt gjennombrudd som forfatter; boka ble en salgssuksess. Han fulgte opp med Bror min (1960) og Bonden (1964). Disse tre bøkene er også kjent som «Alvdal-trilogien». I 1961 ble teaterstykket Dobbeltsats og freske fraspark, basert på episoder fra de to første bøkene, satt opp på Det Norske Teatret. De folkelige karakterene og situasjonskomikken gjorde suksess. To år senere kom også filmen Freske fraspark (1963).I 1959 utga han den crazy-komiske Folk og fe, og siden fulgte flere lignende bøker: Flåklypa (1962), Bonden (1964), Je og'n Solan (1966), Hilsen Solan og Nystumoen (1973) og Ludvig (1977).Dukkefilmen Flåklypa Grand Prix (1975), med miljø og figurer fra Aukrusts bøker, ble laget i samarbeid med Ivo Caprino og Bjarne Sandemose i løpet av fire år, og er blant de største publikumssuksesser i norsk filmhistorie. Også Flåklypaballetten (1983), oppført på Den Norske Opera, med musikk av Frode Thingnæs og koreografi av Toni Herlofson og Gro Rakeng, ble svært godt mottatt. Prisbelønt og hedret Siden fulgte erindringsbøkene Slipp ham inn! (1979) og Lykkelig er den ... (1988). For boka Gurin med reverompa (1991) ble han tildelt Kulturdepartementets bildebokpris, og i 1999 mottok han Hedersprisen under Brageprisutdelingen.Da han fylte 70 år, i 1990, ble det reist en statue av ham i Alvdal, utført av Nils Aas. I 1996 åpnet Aukrustsenteret, (senere Huset Aukrust) i Alvdal, tegnet av Sverre Fehn, som er et kulturanlegg viet Kjell Aukrusts kunstneriske livsverk.Nasjonalmuseet i Oslo eier flere av hans tegninger. Les mer i Store norske leksikon Kjell Aukrust i Norsk biografisk leksikon Kjell Aukrust i Norsk kunstnerleksikon Flåklypa karikatur Eksterne lenker Huset Aukrust Nasjonalmuseet/samlingen: Kjell Aukrust Litteratur Bye, Erik & flere. (1989). Jø, så fyse!: en bok om Kjell Aukrust. Oslo: Helge Erichsens Forlag. Fulltekst hos Nasjonalbiblioteket  Hoel, Ingjald. (1974). Slik var'n Kjell: en bok om Kjell Aukrust. Oslo:Helge Erichsens Forlag. Fulltekst hos Nasjonalbiblioteket  Jor, Finn. (1993). Galleri Aukrust. Oslo: Cappelen. Fulltekst hos Nasjonalbiblioteket  Jor, Finn. (2001). Kjell Aukrust med pensel. Oslo: Pantagruel Forlag Løvåsen, Sigmund. (2020). Kjell Aukrust – en biografi. Oslo: Cappelen Damm